title: A Tanács (KKBP) 2015/1908 határozata (2015. október 22.) a tiltott kézi- és könnyűfegyverekre, más tiltott hagyományos fegyverekre és az azokhoz tartozó lőszerekre vonatkozó, az ilyen fegyverek és lőszerek tiltott kereskedelme kockázatának csökkentését célzó globális jelentési rendszer („iTrace II”) támogatásáról

text:
               23.10.2015

               HU

               Az Európai Unió Hivatalos Lapja

               L 278/15

         A TANÁCS (KKBP) 2015/1908 HATÁROZATA
   (2015. október 22.)
   a tiltott kézi- és könnyűfegyverekre, más tiltott hagyományos fegyverekre és az azokhoz tartozó lőszerekre vonatkozó, az ilyen fegyverek és lőszerek tiltott kereskedelme kockázatának csökkentését célzó globális jelentési rendszer („iTrace II”) támogatásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 26. cikke (2) bekezdésére és 31. cikke (1) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               Az Európai Tanács 2003. december 13-án európai biztonsági stratégiát fogadott el, amely az Unió előtt álló következő öt fő kihívást jelölte meg:terrorizmus, a tömegpusztító fegyverek elterjedése, regionális konfliktusok, államhatalom összeomlása és szervezett bűnözés. Ezen öt kihívás közül négy szempontjából központi szerepet töltenek be azok a következmények, amelyeket a hagyományos fegyverek, köztük a kézi- és könnyűfegyverek tiltott gyártása, átadása és kereskedelme, valamint túlzott felhalmozása és ellenőrizetlen terjedése von maga után., Ezen következmények növelik az instabilitást a szubszaharai Afrikában, a Közel-Keleten és a világ számos más régiójában, mivel elmélyítik a konfliktusokat, és aláássák a konfliktust követő béketeremtést, ezáltal pedig súlyosan veszélyeztetik a békét és a biztonságot.

               (2)

               A Tanács a 2005. december 15–16-i ülésén elfogadta a kézi- és könnyűfegyverek, valamint az azokhoz szükséges lőszerek tiltott felhalmozása és kereskedelme elleni küzdelmet célzó uniós stratégiát (a továbbiakban: EU SALW stratégia), amely meghatározza a kézi- és könnyűfegyverek területére vonatkozó uniós fellépés irányvonalait. Az EU SALW stratégia kiemeli, hogy a kézi- és könnyűfegyverek hozzájárulnak a terrorizmus és a szervezett bűnözés súlyosabbá válásához, és a konfliktusok kirobbanásának és elterjedésének, valamint az állami struktúrák összeomlásának lényeges elemét jelentik.

               (3)

               Az EU SALW stratégia kimondja továbbá, hogy az Uniónak erősítenie és támogatnia kell a szankciók felügyeleti rendszerét, valamint elő kell mozdítania az exportellenőrzés megerősítését és a 2008/944/KKBP tanácsi közös álláspontban (1) foglaltak érvényesülését, többek között az átláthatóság javítását célzó intézkedések támogatásával.

               (4)

               A kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló, 2001. július 20-án elfogadott ENSZ cselekvési program (a továbbiakban: az ENSZ cselekvési programja) keretében az ENSZ minden tagállama vállalta, hogy megelőzi a kézi- és könnyűfegyverek tiltott kereskedelmét ideértve azt is, hogy az ilyen fegyverek illetéktelenek kezére jussanak, különös figyelmet fordítva emellett arra, hogy az exportengedélyek iránti kérelmek elbírálásakor mérlegelje a kézi- és könnyűfegyverek illegális kereskedelmi forgalomba kerülésének a kockázatát.

               (5)

               2005. december 8-án az ENSZ-közgyűlés nemzetközi egyezményt fogadott el, amely lehetővé teszi az államok számára, hogy kellő időben és megbízható módon azonosítsák és nyomon kövessék a tiltott kézi- és könnyűfegyvereket.

               (6)

               Az ENSZ cselekvési programjáról 2012-ben tartott második felülvizsgálati konferencián az ENSZ minden tagállama újólag megerősítette aziránti elkötelezettségét, hogy megakadályozza a kézi- és könnyűfegyverek tiltott kereskedelmét, és ezzel többek között azt is, hogy az ilyen fegyverek illetéktelenek kezére jussanak, továbbá megerősítette az ENSZ cselekvési programban foglalt, az exportengedélyek iránti kérelmek elbírálásával kapcsolatos kötelezettségvállalásait is.

               (7)

               Az ENSZ Közgyűlése 2013. április 2-án elfogadta a fegyverkereskedelmi szerződés szövegét. A fegyverkereskedelmi szerződésnek az a célja, hogy a lehető legmagasabb szintű egységes nemzetközi előírásokat állapítson meg a hagyományos fegyverek nemzetközi kereskedelmének szabályozására, illetve a szabályozás javítására vonatkozóan, megelőzze és felszámolja a hagyományos fegyverek illegális kereskedelmét, valamint megelőzze, hogy azok illetéktelenek kezére jussanak. Az Uniónak támogatnia kell az ENSZ minden tagállamát a fegyverátadás hatékony ellenőrzésében, hogy a fegyverkereskedelmi szerződés a lehető legnagyobb hatással járjon, különösen 11. cikkének a végrehajtását illetően.

               (8)

               Az Unió a 2013/698/KKBP tanácsi határozat (2) értelmében a Conflict Armament Research Ltd. (CAR) társaságot támogatta.

               (9)

               Az Unió finanszírozni kívánja a tiltott kézi- és könnyűfegyverekre, más tiltott hagyományos fegyverekre és mindezek lőszereire vonatkozó globális jelentési rendszer második szakaszát annak érdekében, hogy az ilyen fegyverek és lőszerek tiltott kereskedelmének kockázata csökkenjen és hogy továbbra is hozzájáruljon a fent leírt célok teljesüléséhez,

         ELFOGADTA EZT A HATÁROZATOT:
   1. cikk
   Az EU SALW-stratégia végrehajtása, valamint a béke és a biztonság előmozdítása érdekében a projekt keretében folytatott, az Unió által támogatandó tevékenységeknek a következő konkrét célok teljesítésére kell irányulniuk:

               —

               az illetéktelenek kezére juttatott vagy illegálisan értékesített kézi- és könnyűfegyverek, más, illetéktelenek kezére juttatott vagy illegálisan értékesített hagyományos fegyverekre és az azokhoz tartozó lőszerekre vonatkozó, hozzáférhető és felhasználóbarát globális információkezelési rendszer („iTrace”) folyamatos karbantartása és további bővítése annak érdekében, hogy a szakpolitikai döntéshozók, a hagyományos fegyverek ellenőrzésével foglalkozó szakértők és a hagyományos fegyverek kivitelének ellenőrzésével foglalkozó tisztviselők részére releváns információkat biztosítson ahhoz, hogy hatékony, bizonyítékokon alapuló stratégiákat és projekteket dolgozhassanak ki a kézi- és könnyűfegyverek, más hagyományos fegyverek és az azokhoz tartozó lőszerek tiltott elterjedése ellen;

               —

               helyszíni kutatások folytatása a konfliktus sújtotta területeken forgalomban lévő kézi- és könnyűfegyverek, más hagyományos fegyverek és az azokhoz tartozó lőszerek felderítése érdekében, minden összegyűjtött bizonyíték bevitele az információkezelési rendszerbe, szükség esetén hivatalos nyomonkövetési kérelem küldése a nemzeti kormányoknak, és az ellenőrzött adatok nyilvánossá tétele– többek között hivatalos nyomon követés útján – az iTrace rendszer segítségével;

               —

               a kézi- és könnyűfegyverek, más hagyományos fegyverek és az azokhoz tartozó lőszerek átadására vonatkozó meglévő, szakpolitikai vonatkozású dokumentumok összegyűjtése a globális információkezelési rendszerben, beleértve a nemzeti fegyverkiviteli jelentéseket, a hagyományos fegyverek ENSZ-nyilvántartását és a kézi- és könnyűfegyverek tiltott kereskedelmére vonatkozó ENSZ cselekvési program céljából készített országjelentéseket, a nemzeti, regionális és nemzetközi jogi okmányok szövegeit, valamint az ENSZ szankciókat felügyelő csoportjai, civil társadalmi szervezetek és a nemzetközi híradási média által a kézi- és könnyűfegyverek, más hagyományos fegyverek és az azokhoz tartozó lőszerek tiltott átadásáról összeállított ellenőrzött jelentéseket is;

               —

               az ismeretek bővítése a projekt eredményeiről való tájékoztatás révén, az iTrace céljának és rendelkezésre álló funkcióinak a bemutatása a nemzetközi és nemzeti szakpolitikai döntéshozók, a hagyományos fegyverek ellenőrzésével foglalkozó szakértők és a fegyverkiviteli engedélyek megadásával foglalkozó hatóságok részére, valamint azon nemzetközi kapacitás javítása, amely egyrészt a kézi- és könnyűfegyverek, más hagyományos fegyverek és az azokhoz tartozó lőszerek tiltott elterjedésének nyomon követésére irányul, másrészt arra, hogy segítse a szakpolitikai döntéshozókat a nemzetközi segítségnyújtás és együttműködés kiemelt területeinek azonosításában, harmadrészt pedig arra, hogy csökkentse annak kockázatát, hogy a kézi- és könnyűfegyverek, más hagyományos fegyverek és az azokhoz tartozó lőszerek illetéktelenek kezére jussanak. Tájékoztatási kezdeményezések kidolgozására is sor kerül továbbá azzal a céllal, hogy koordinálni lehessen az információcserét és tartós partnerségeket lehessen kialakítani azokkal a személyekkel és szervezetekkel, akik és amelyek az iTrace rendszerbe bevihető információkat tudnak létrehozni;

               —

               kulcsfontosságú szakpolitikai kérdéseket érintő jelentések készítése a helyszíni vizsgálatok révén nyert és az iTrace rendszerbe bevitt adatok alapján a nemzetközi figyelemre érdemes konkrét területekről, beleértve a kézi- és könnyűfegyverek, más hagyományos fegyverek és az azokhoz tartozó lőszerek tiltott kereskedelmének leggyakoribb mintáit, és a tiltott kereskedelem keretében értékesített fegyverek és lőszerek regionális eloszlását.

         Az Unió pénzügyileg támogatja ezt a projektet, amelynek részletes leírását e határozat melléklete tartalmazza.
   2. cikk
   (1)   E határozat végrehajtásáért az Unió külügyi és biztonságpolitikai főképviselője (főképviselő) felel.
   (2)   Az 1. cikkben említett projekt technikai végrehajtását a Conflict Armament Research Ltd. (CAR) végzi.
   (3)   A CAR a feladatait a főképviselő irányítása mellett végzi. A főképviselő ebből a célból megköti a szükséges megállapodásokat a CAR-ral.
   3. cikk
   (1)   Az 1. cikkben említett projekt végrehajtását szolgáló pénzügyi referenciaösszeg 2 530 684 EUR. A projekt teljes becsült költségvetése 3 020 000 EUR, amelynek biztosítása a CAR-ral és a német külügyminisztériummal társfinanszírozásban történik majd.
   (2)   Az (1) bekezdésben meghatározott összeggel finanszírozott kiadásokat az Unió általános költségvetésére alkalmazandó eljárásoknak és szabályoknak megfelelően kell kezelni.
   (3)   Az (1) bekezdésben említett pénzügyi referenciaösszeg megfelelő kezelését a Bizottság felügyeli. E célból megköti a szükséges megállapodást a CAR-ral. A megállapodásban rendelkezni kell arról, hogy a CAR-nak biztosítania kell az uniós hozzájárulás láthatóságát, annak nagyságához mérten.
   (4)   A Bizottság e határozat hatálybalépését követően igyekszik mihamarabb megkötni a (3) bekezdésben említett megállapodást. A Bizottság tájékoztatja a Tanácsot az ezen eljárás során esetlegesen felmerülő nehézségekről és a megállapodás megkötésének időpontjáról.
   4. cikk
   (1)   A főképviselő a CAR által negyedévente készített szöveges beszámolók alapján jelentést tesz a Tanácsnak e határozat végrehajtásáról. Ezek a jelentések képezik a Tanács által készített értékelések alapját. Egy külső szervezet értékeli a projektet annak érdekében, hogy segítse a Tanácsot ezen határozat eredményeinek felmérésében.
   (2)   A Bizottság jelentést tesz az 1. cikkben említett projekt pénzügyi vonatkozásairól.
   5. cikk
   (1)   Ez a határozat az elfogadásának napján lép hatályba.
   (2)   Ez a határozat a 3. cikk (3) bekezdésében említett megállapodás megkötésének időpontját követően 24 hónappal hatályát veszti. Amennyiben azonban a határozat hatálybalépésétől számított hat hónapon belül nem kerül sor a megállapodás megkötésére, a határozat az említett hat hónap elteltével hatályát veszti.

      Kelt Luxembourgban, 2015. október 22-én.

            a Tanács részéről

            az elnök

         F. ETGEN

      (1)  A Tanács 2008/944/KKBP közös álláspontja (2008. december 8.) a katonai technológia és felszerelések kivitelének ellenőrzésére vonatkozó közös szabályok meghatározásáról (HL L 335., 2008.12.13., 99. o.).

      (2)  A Tanács 2013/698/KKBP határozata ( 2013. november 25. ) a tiltott kézi- és könnyűfegyverekre, más tiltott hagyományos fegyverekre és mindezek lőszereire vonatkozó, az ilyen fegyverek és lőszerek tiltott kereskedelme kockázatának csökkentését célzó globális jelentési rendszer támogatásáról (HL L 320., 2013.11.30., 34. o.).

      MELLÉKLET

         A kézi- és könnyűfegyverekre, más hagyományos fegyverekre és az azokhoz tartozó lőszerekre vonatkozó iTrace globális jelentési rendszer

      1.   A közös kül- és biztonságpolitikai (KKBP)támogatás háttere és indokolása

      1.1   Ez a határozat azon egymást követő tanácsi határozatokra épül, amelyekkel a jogalkotó küzdeni kíván az ellen a destabilizáló hatás ellen, amelyet a kézi- és könnyűfegyverek és más hagyományos fegyverek illetéktelenek kezére juttatása és tiltott kereskedelme okoz, és mindenekelőtt a 2013/698/KKBP határozatra (1), amellyel a Tanács létrehozta a tiltott kézi- és könnyűfegyverekre, más tiltott hagyományos fegyverekre és az azokhoz tartozó lőszerekre vonatkozó iTrace globális jelentési rendszert.
      A kézi- és könnyűfegyverek, más hagyományos fegyverek és az azokhoz tartozó lőszerek tiltott kereskedelem révén történő elterjedése az egyik olyan fő tényező, amely aláássa az államok stabilitását és elmélyíti a konfliktusokat, és amely ennélfogva súlyosan veszélyezteti a békét és a biztonságot. Amint azt a Tanács a kézi- és könnyűfegyverek és az azokhoz tartozó lőszerek tiltott felhalmozása és kereskedelme elleni küzdelmet célzó uniós stratégiában kijelenti, a tiltott fegyverek és lőszerek hozzájárulnak a terrorizmus és a szervezett bűnözés egyre súlyosabbá válásához, és döntő szerepet játszanak a konfliktusok kirobbanásában és elterjedésében, valamint az állami struktúrák összeomlásában.
      A 2013/698/KKBP határozat keretében végzett tevékenységek jelentősen növelték a nemzetközi közösség nyomonkövetési és felderítési kapacitását a tiltott kézi- és könnyűfegyverek és más tiltott hagyományos fegyverek elterjedése elleni küzdelem területén. A 2013/698/ KKBP határozat keretében az iTrace segítségével több mint 200 000 hagyományos fegyver, lőszer és kapcsolódó anyag – többek között rögtönzött robbanószerkezet (IED) – került dokumentálásra. Ez nagymértékben meghaladja a tiltott fegyverek feltérképezésére irányuló összes korábbi erőfeszítést. Az iTrace keretében helyszíni vizsgálatokra került sor a Közép-afrikai Köztársaságban, Csádban, a Kongói Demokratikus Köztársaságban (KDK), Elefántcsontparton, Egyiptomban, Irakban, Jordániában, Libanonban, Maliban, Mauritániában, Mianmarban (Burmában), Nepálban, Szomáliában, Szomáliföldön, Dél-Szudánban, Szíriában, az Egyesült Arab Emírségekben és Ugandában. Az iTrace ezen túlmenően jelentős technikai támogatást nyújtott az ENSZ Biztonsági Tanácsa szankciócsoportjainak, és az ENSZ-misszióknak (MINUSCA, MINUSMA, MONUSCO, UNMISS, UNOCI és UNSOM), valamint több olyan kormánynak, amely nyomozáshoz kérte az iTrace támogatását.
      Mivel a vizsgálatok hatóköre és mértéke megnőtt, az iTrace fokozatosan létfontosságú eszközzé vált a következő célok eléréséhez: a) a konfliktus által érintett régiókba történő tiltott fegyverátadásokra vonatkozó, politikai intézkedést lehetővé tévő információ létrehozása, különösen egyes, az uniós tagállamok számára problémás régiókban; b) a globális tiltott fegyverkereskedelem valós idejű leképezésének lehetővé tétele; c) profilalkotás a tiltott fegyverek illetéktelenek kezére jutását illetően, hogy az uniós export-ellenőrzési hatóságok még inkább képesek legyenek még a kivitelt megelőzően felmérni a tiltott fegyverek illetéktelenek kezére jutásának kockázatát; valamint d) az egyébként lazán kapcsolódó ENSZ-, nemzetközi, regionális és nemzeti szerveken keresztüli információmegosztás elősegítése.
      1.2.   E határozat célja ezért az, hogy folytatódjon a 2013/698/KKBP határozat alapján létrehozott kísérleti projekt keretében folyó munka, hogy a szakpolitikai döntéshozók, a fegyverzet-ellenőrzési szakértők és a fegyverkivitel ellenőrzésével foglalkozó tisztviselők számára szisztematikusan összeállított, releváns információk álljanak rendelkezésre, amelyek lehetővé teszik a számukra, hogy a hagyományos fegyverek és mindezek lőszerei tiltott elterjedése ellen hatékony, bizonyítékokon alapuló stratégiákat dolgozzanak ki a nemzetközi és a regionális biztonság javítása érdekében. A határozat tehát továbbra is támogatni fogja az említetteteket abban, hogy egy sikeres, reagálás-orientált stratégiát egy adekvát megelőző fellépéssel kombináljanak, és ezáltal felvegyék a küzdelmet az illegális kereslet és kínálat ellen, valamint biztosítsák a harmadik országokban a hagyományos fegyverek hatékony ellenőrzését.
      1.3.   A határozat rendelkezései értelmében folyamatosan karban kell tartani és tovább kell fejleszteni a nyilvánosan hozzáférhető iTrace online rendszert, amely nyomon követi a tiltott kézi- és könnyűfegyvereket, más tiltott hagyományos fegyvereket és az azokhoz tartozó lőszereket, mégpedig konkrét fegyvertípusok, szállítók, átadók és illetéktelen átvevők szerint. Mivel az iTrace a konfliktus sújtotta régiókra összpontosít, olyan globális jelentési rendszerként fog szolgálni, amely lehetővé teszi a nemzeti kormányok számára, hogy nyomon kövessék a kézi- és könnyűfegyverek, más hagyományos fegyverek és az azokhoz tartozó lőszerek tiltott kereskedelmét, és felismerjék azokat az eseteket, amelyekben az ilyen fegyverek illetéktelenek kezére jutnak.
      2.   Általános célkitűzések

      Az alábbiakban leírt fellépés továbbra is támogatni fogja a nemzetközi közösséget abban, hogy küzdjön az ellen a destabilizáló hatás ellen, amelyet a kézi- és könnyűfegyverek, más hagyományos fegyverek és az azokhoz tartozó lőszereknek illetéktelenek kezére jutása és tiltott kereskedelme okoz. A szakpolitikai döntéshozók, a fegyverzet-ellenőrzési szakértők és a fegyverkivitel ellenőrzésével foglalkozó tisztviselők számára továbbra is releváns információkat biztosít majd, amelyek lehetővé teszik számukra, hogy a kézi- és könnyűfegyverek, más hagyományos fegyverek és az azokhoz tartozó lőszerek tiltott elterjedése ellen hatékony, bizonyítékokon alapuló stratégiákat dolgozzanak ki a nemzetközi és a regionális biztonság javítása érdekében. A fellépés révén:

                  a)

                  a kézi- és könnyűfegyverek, más hagyományos fegyverek és az azokhoz tartozó lőszerek tiltott kereskedelmével kapcsolatos ENSZ cselekvési program végrehajtásának hatékonyabb nyomon követéséhez szükséges konkrét információk fognak rendelkezésre állni a kézi- és könnyűfegyverek és más hagyományos fegyverek tiltott kereskedelmére vonatkozóan;

                  b)

                  konkrét információk fognak rendelkezésre állni a nemzetközi nyomonkövetési egyezmény végrehajtásának erősítéséhez;

                  c)

                  konkrét információk fognak rendelkezésre állni ahhoz, hogy nyomon követhetők legyenek a hagyományos fegyverek és lőszereik konfliktus sújtotta régiókba vagy nemzetközi terrorszervezetek részére történő szállításában érintett főbb útvonalak és szervezetek, valamint ahhoz, hogy a nemzeti jogi eljárások lebonyolítását a tiltott kereskedelemben részt vevő csoportokra és egyénekre vonatkozó bizonyítékok segítsék;

                  d)

                  kibővített együttműködésre lesz lehetőség az ENSZ releváns szervei, missziói és egyéb nemzetközi szervezetek között a kézi- és könnyűfegyverek, és más hagyományos fegyverek nyomon követésének és a meglévő nyomonkövetési mechanizmusok támogatása céljából történő közvetlen információnyújtásnak a területén; a mechanizmusok közé tartozik az INTERPOL-nak az iTrace rendszert kiegészítő tiltottfegyver-nyilvántartása és visszakövetési rendszere (iARMS), amellyel a határozat biztosítja a folyamatos koordinációt;

                  e)

                  releváns információk fognak rendelkezésre állni ahhoz, hogy azonosítani lehessen azokat a területeket, amelyeken kiemelten fontos a nemzetközi együttműködés és segítségnyújtás ahhoz, hogy hatékonyan lehessen felvenni a küzdelmet a kézi- és könnyűfegyverek, más hagyományos fegyverek és az azokhoz tartozó lőszerek illetéktelenek kezére jutása és tiltott kereskedelme ellen;

                  f)

                  mechanizmus segíti a fegyverkereskedelmi szerződés végrehajtásának nyomon követését, és különösen az átadott hagyományos fegyverek illetéktelenek kezére jutásának felderítését, valamint segíti a kormányokat abban, hogy a hagyományos fegyverek kivitelét megelőzően felmérjék, mekkora a kockázata annak, hogy a fegyverek illetéktelenek kezére jutnak, és mindenekelőtt annak, hogy a fegyvereket a beszerző országon belül vagy nem kívánatos feltételek melletti újrakivitel során juttatják illetéktelenek kezére.

            3.   A projekt hosszú távú fenntarthatósága és eredményei

      A fellépés tartós keretet jelent a kézi- és könnyűfegyverek, más hagyományos fegyverek és az azokhoz tartozó lőszerek tiltott elterjedésének hosszú távú nyomon követésére. Várhatóan jelentősen bővíti a fegyverekkel kapcsolatos meglévő információkat és nagymértékben támogatja a hagyományos fegyverekre vonatkozó hatékony fegyverzet-ellenőrzési és fegyverkivitel-ellenőrzési szakpolitikák célzott kidolgozását. Konkrétan a projekt:

                  a)

                  továbbfejleszti azt az információkezelési rendszert, amely biztosítja a tiltott hagyományos fegyverekre vonatkozó adatok hosszú távú gyűjtését és elemzését;

                  b)

                  a hagyományos fegyverek ellenőrzéséért felelős szakpolitikai döntéshozók és a szakemberek számára eszközt biztosít ahhoz, hogy hatékonyabb stratégiákat alakítsanak ki, valamint meghatározzák a segítségnyújtás és az együttműködés szempontjából kiemelt területeket (pl. azonosítják a létrehozandó vagy megerősítendő szubregionális vagy regionális együttműködési, koordinációs és információmegosztási mechanizmusokat, a nem biztonságos nemzeti készleteket, a nem megfelelő készletgazdálkodást, az illegális átadási útvonalakat, a gyenge határellenőrzést és az elégtelen bűnüldözési kapacitásokat);

                  c)

                  beépített rugalmassággal rendelkezik majd szakpolitikai szempontból releváns információk gyűjtésére, tekintet nélkül a gyorsan változó szakpolitikai követelményekre;

                  d)

                  lényegesen javítja a nemzetközi fegyverzet-megfigyeléssel foglalkozó szervezetek és személyek hatékonyságát azáltal, hogy folyamatosan bővülő körű információ-megosztási mechanizmust biztosít.

            4.   A fellépés leírása

      4.1.   1. projekt: a fegyverek nyomon követését szolgáló iTrace globális információkezelési rendszer és online leképezési portál bővítése.

      4.1.1.   A projekt célja

      A projekt egyrészt tökéletesíti az iTrace szoftvert, amelyet a CAR eredetileg a 2013/698/KKBP határozat keretében végrehajtott projekthez fejlesztett ki, másrészt felhasználóbarátabbá teszi a rendszert. A fejlesztés a következőket foglalja magában: jobb adatelemzés; a felhasználói funkciókkal kapcsolatos egység kifejlesztése, amely a felhasználók egyedi csoportjainak egyértelmű használati utasításokat fog adni arról, hogyan lehet a legjobban kiaknázni a rendszert; nagy sebességű adatbevitel (ideértve a műholdas közvetítést is); a szakpolitikai dokumentumok azonnali frissítése; az iOS® és Android® eszközökön működő mobil iTrace-alkalmazás; valamint finomítások az adatbázisban a fegyverek és az alkatrészek egyre bővülő skálájának nyilvántarthatósága érdekében.
      4.1.2.   Projekttevékenységek

      E projekt keretében a következő tevékenységekre fog sor kerülni:

                  a)

                  A rendszert bővíteni fogják, hogy lehetővé váljon a tiltott fegyverkereskedelem többéves tendenciáinak új típusú kifinomult elemzése. A finomítások közé tartoznak az adatlekérdezési és megjelenítési képességek, amelyek révén lehetővé válik a felhasználók számára a nagy adatállományok közötti összetett kapcsolatok vizsgálata.

                  b)

                  A rendszer egy magyarázó interfészt fog biztosítani az iTrace bejelentkezési oldala és maga a portál között, ahol részletesen ismertetik a felhasználói funkciókat. Az interfész tematikus felépítésű lesz és videófelvételeket fog tartalmazni, amelyekben az egyes felhasználói csoportokra – pl. fegyverek ellenőrzéséért felelős szakpolitikai döntéshozókra vagy kiviteli engedélyekkel foglalkozó tisztviselőkre – szabott használati utasítások lesznek, továbbá bemutatja a rendszer egyedi funkcióit (pl. statisztikák készítése fegyverek illetéktelen kézre juttatásáról vagy országprofil-alkotás), valamint iránymutatást nyújt a részletes keresések és az adatfelhasználás vonatkozásában. Ez az egység továbbá interaktív segítőfunkcióval is fog rendelkezni, amely a gyakran feltett kérdések alapján fog felépülni.

                  c)

                  A rendszert továbbá módosítani fogják annak érdekében, hogy lehetővé váljon az országspecifikus adatok (pl. nemzeti jelentések, jogszabályok és fegyverellenőrzési eszközök) azonnali frissítése. A rendszer valós idejű adatokat fog lehívni több meglévő adatbázisból, így lehetővé válik a gyors keresés és a szakpolitikai dokumentumok lehívása mobil alkalmazásra (lásd az alábbi 4.1.2. pont e) alpontját).

                  d)

                  A rendszert újra fogják konfigurálni, hogy lehetővé váljon a tagállami Excel® adatokra és más táblázatkezelő programokra alapuló alkalmazások felvétele. Ez a fejlesztés várhatóan ötszörösére növeli majd az adatbevitel sebességét. A (különösen Irakban és Szíriában szükséges) nagy mennyiségű adatgyűjtés következtében ez a fejlesztés elengedhetetlenné vált.

                  e)

                  A felhasználói igényekre válaszul a projekt keretében ki fogják fejleszteni az iTrace leegyszerűsített változatát, amelyet az iOS® és az Android® készülékeken való működésre terveztek. Ezen alkalmazás célja, hogy minden platformon és fórumon hozzáférést biztosítson a szakpolitikai döntéshozóknak az iTrace térinformatikai, a fegyverek illetéktelen kézre juttatására vonatkozó megfigyelési, és országspecifikus dokumentumokkal kapcsolatos funkcióihoz.

                  f)

                  A rendszert annak érdekében módosítják majd, hogy új adatbázisokat tudjon befogadni, továbbá hogy tükrözni tudja a CAR 2013–15-ös kibővített műveletei során azonosított fegyverek, lőszerek, alkatrészek és katonai járművek szélesebb skáláját.

            4.1.3.   A projekt eredményei

      A projekt:

                  a)

                  lehetővé fogja tenni az online felhasználók számára, hogy rákeressenek a világ egy adott helyszínére, országára, régiójára vagy kontinensére;

                  b)

                  azonosítja az adott helyszínen, országban, régióban vagy kontinensen illetéktelenek kezére juttatott vagy illegálisan értékesített kézi- és könnyűfegyvereket, más hagyományos fegyvereket és az azokhoz tartozó lőszereket, és azokra vonatkozóan látható bizonyítékkal szolgál;

                  c)

                  online világtérképen ábrázolja az átadás pontos időpontját, a tiltott szállítás útvonalát és a tiltott kereskedelmet folytatókat a több ezer illegálisan értékesített kézi- és könnyűfegyver, más hagyományos fegyver és az azokhoz tartozó lőszerek közül minden egyes darab esetében;

                  d)

                  biztosítja hasonló esetek (ugyanazon típusú, ugyanazon gyártási országból vagy gyártási szériából származó kézi- és könnyűfegyverek, más hagyományos fegyverek vagy az azokhoz tartozó lőszerek) automatikus visszakeresését és ezek feltüntetését egy online világtérképen a fellelési helyükkel együtt;

                  e)

                  azonosítja és leképezi az illetéktelenek kezére juttatott vagy illegálisan értékesített kézi- és könnyűfegyverek, más hagyományos fegyverek és az azokhoz tartozó lőszerek típusai, illetve a nemzetközi kereskedelemmel foglalkozó felek közötti kapcsolódásokat;

                  f)

                  pdf formátumban letölthető átfogó jelentéseket generál (pl. az illetéktelenek kezére juttatott hagyományos fegyverek eredetéről, vagy arról, hogy egy adott országban milyen nagyságrendben juttatnak illetéktelenek kezére fegyvereket);

                  g)

                  tartalmazza – országonként és globálisan – a kézi- és könnyűfegyverek, más hagyományos fegyverek és az azokhoz tartozó lőszerek átadására vonatkozó meglévő, szakpolitikai vonatkozású dokumentumokat, beleértve a nemzeti fegyverkiviteli jelentéseket, a hagyományos fegyverek ENSZ-nyilvántartását és a kézi- és könnyűfegyverek tiltott kereskedelmére vonatkozó ENSZ cselekvési program céljából készített országjelentéseket, a vonatkozó nemzeti, regionális és nemzetközi jogi okmányok szövegeit, az ENSZ szankcióellenőrzési csoportjai, civil társadalmi szervezetek és a nemzetközi híradási média által a kézi- és könnyűfegyverek, más hagyományos fegyverek és az azokhoz tartozó lőszerek tiltott átadásáról összeállított ellenőrzött jelentéseket;

                  h)

                  az INTERPOL iARMS rendszerével kompatibilis adatokat közvetít, ami lehetővé fogja tenni az INTERPOL számára, hogy összehasonlítsa az iArms rendszerbe bevitt, bűncselekmények elkövetéséhez használt fegyvereket az iTrace rendszerben az illegális fegyverekről található információkkal;

                  i)

                  statisztikákat készít az illetéktelenek kezére juttatott fegyverekről, amelyek a hagyományos fegyverek ellenőrzésével foglalkozó szakértőknek segítenek meghatározni a fejlesztés, a segítségnyújtás és az együttműködés kiemelt területeit, a fegyverkiviteli engedélyek megadásával foglalkozó nemzeti hatóságoknak pedig segítenek felismerni a fegyverek illetéktelenek kezére juttatásának tényleges kockázatát.

            4.1.4.   Projekt-végrehajtási mutatók

      A projekt keretében továbbra is biztosított lesz és bővül a díjmentes, nyilvános hozzáférésű online leképezési rendszer, amelyben a potenciális kedvezményezettekre semmilyen korlátozás nem vonatkozik.
      4.1.5.   A projekt kedvezményezettjei

      Az iTrace továbbra is egyre átfogóbb információkat nyújt kifejezetten, de nem kizárólag a következők számára: a fegyverzetellenőrzéssel foglalkozó nemzeti szakpolitikai döntéshozók, a fegyverkiviteli engedélyek megadásával foglalkozó ügynökségek, regionális és nemzetközi szervezetek (köztük az ENSZ szankciókat felügyelő csoportjai és békefenntartó missziói, az UNODC, az UNODA és az INTERPOL), nem kormányzati kutatószervezetek (köztük a bonni Nemzetközi Átalakítási Központ [BICC], a békével kapcsolatos kutatást és tájékoztatást végző csoport [GRIP], a stockholmi Nemzetközi Békekutató Intézet [SIPRI] és a kézi- és könnyűfegyverek kutatásával foglalkozó szervezet), érdekképviseleti szervezetek (köztük az Amnesty International és a Human Rights Watch), valamint a nemzetközi híradási médiumok.
      4.2.   2. projekt: Az iTrace rendszernek a kézi- és könnyűfegyverek, más hagyományos fegyverek és az azokhoz tartozó lőszerek illetéktelenek kezére juttatására és tiltott kereskedelmére vonatkozó, valós idejű, dokumentumalapú bizonyítékokkal és egyéb releváns információkkal való további feltöltéséhez szükséges helyszíni vizsgálatok.

      4.2.1.   A projekt célja

      A projekt keretében helyszíni kutatásra fog sor kerülni a konfliktus sújtotta területeken forgalomban lévő kézi- és könnyűfegyverek, más hagyományos fegyverek és az azokhoz tartozó lőszerek felderítése érdekében. A projekt földrajzi hatóköre folyamatosan nőni fog, és végrehajtói prioritásként fognak kezelni az uniós tagállamok szempontjából különleges aggodalomra okot adó számos országot, így például a Közép-afrikai Köztársaságot, Irakot, Líbiát, Malit, Dél-Szudánt, Szomáliát és Szíriát. Az egyes szervezetekkel, többek között ENSZ-missziókkal kötött hivatalos információmegosztási megállapodások – csakúgy mint a nemzeti kormányoknak küldött hivatalos nyomozási kérelmek szelektív megküldése – lehetővé teszik majd a projekt végrehajtását.
      A projekt keretében ezen túlmenően továbbra is sor fog kerülni azon meglévő adatok másodelemzésére és – többek között helyszíni vizsgálatok révén történő – ellenőrzésére, amelyeket a vonatkozó fegyverátadásokról a CAR-tól eltérő szervezetektől gyűjtöttek be az iTrace rendszerébe való bevitel céljából.
      4.2.2.   Projekttevékenységek

      E projekt keretében a következő tevékenységekre fog sor kerülni:

                  a)

                  szakképzett fegyverszakértők kiküldése a konfliktus sújtotta államokból visszaszerzett, illegálisan értékesített kézi- és könnyűfegyverek, más hagyományos fegyverek, az azokhoz tartozó lőszerek és kapcsolódó anyagok helyszíni elemzése céljából;

                  b)

                  az illegálisan értékesített kézi- és könnyűfegyverekre, más illegálisan értékesített fegyverekre, az azokhoz tartozó lőszerekre és felhasználóikra vonatkozó dokumentumszerű bizonyítékok elemzése, áttekintése és ellenőrzése, beleértve többek között az alábbiakat: a fegyverekről, alkatrészeikről, valamint belső és külső jelöléseikről készült fényképek; a csomagolás; a kapcsolódó szállítási dokumentáció és a helyszíni vizsgálatok eredményei (felhasználók, szállítók és szállítási útvonalak);

                  c)

                  a kézi- és könnyűfegyverek, más hagyományos fegyverek és az azokhoz tartozó lőszerek átadására vonatkozó, a CAR-tól eltérő szervezetek által összegyűjtött további közelmúltbeli bizonyítékok áttekintése és ellenőrzése, beleértve az ENSZ szankciókat felügyelő csoportjai, civil társadalmi szervezetek és a nemzetközi híradási média által készített jelentéseket;

                  d)

                  minden összegyűjtött és áttekintett bizonyíték feltöltése az iTrace információ-kezelési rendszerbe és online leképezési portálra;

                  e)

                  helyi partnerek azonosítása és támogatása annak érdekében, hogy a javasolt fellépés időtartama alatt és után tartósan biztosított legyen az iTrace céljait szolgáló adatgyűjtés;

                  f)

                  további kapcsolattartás az uniós tagállamok kormányaival a nemzeti kapcsolattartók és egy koordinációs mechanizmus előzetes meghatározása érdekében, a CAR által végzett vizsgálatok körének pontos meghatározása, valamint az esetleges érdekütközések enyhítése érdekében, még a CAR vizsgálatainak megkezdése előtt.

            A projekt végrehajtása fokozatosan fog történni, az iTrace-projekt teljes kétéves időtartama alatt.
      4.2.3.   A projekt eredményei

      A projekt keretében:

                  a)

                  helyszínen dokumentálják a konfliktus sújtotta régiókban illetéktelenek kezére juttatott vagy illegálisan értékesített hagyományos fegyverekre és lőszerekre vonatkozó fizikai bizonyítékokat;

                  b)

                  a CAR és a CAR-ral állandó információ-megosztási megállapodásban álló szervezetek és adott esetben más szervezetek által az illetéktelenek kezére juttatott vagy illegálisan értékesített hagyományos fegyverekről és lőszerekről a régiók mindegyikében gyűjtött bizonyítékok alapján kivizsgálják a tiltott fegyverkereskedelem eseteit;

                  c)

                  konkrét vizuális bizonyítékokat biztosítanak az illetéktelenek kezére juttatott vagy illegálisan értékesített hagyományos fegyverekre és lőszerekre vonatkozóan, ideértve az egyes tételekről, sorozatszámokról, gyári jelölésekről, dobozokról, csomagolási listákról, szállítási dokumentumokról és végfelhasználói tanúsítványokról készült fényképeket;

                  d)

                  szöveges beszámolókat készítenek a tiltott tevékenységekről, többek között a szállítási útvonalakról, a fegyverek illetéktelenek kezére juttatásában vagy tiltott átadásában érintett szereplőkről, valamint értékelik a tiltott tevékenységeket elősegítő tényezőket (például a készletek nem hatékony kezelése, az elégtelen biztonsági szint, valamint a szándékos, államilag szervezett tiltott szállítási hálózatok);

                  e)

                  az előbbiekben említett információkat feltöltik az iTrace információ-kezelési rendszerbe és online leképezési portálra, majd azokat teljes körűen nyilvánossá teszik.

            4.2.4.   Projekt-végrehajtási mutatók

      Az iTrace információ-kezelési rendszerbe és online leképezési portálra feltöltendő bizonyítékok gyűjtése céljából a kétéves időtartam alatt legfeljebb 30 helyszíni kiküldetést kell megvalósítani (beleértve szükség esetén a meghosszabbított kiküldetéseket is).
      4.2.5.   A projekt kedvezményezettjei

      A kedvezményezettek teljes listája a fenti 4.1.5. pontban található, és az e határozatban felsorolt valamennyi projekt esetében azonos.
      4.3.   3. projekt: Az érdekeltek tájékoztatása és nemzetközi koordináció

      4.3.1.   A projekt célja

      A projekt arra hivatott, hogy a nemzetközi és nemzeti szakpolitikai döntéshozók, a hagyományos fegyverek ellenőrzésével foglalkozó szakértők és a fegyverkiviteli engedélyek megadásával foglalkozó hatóságok számára bemutassa az iTrace rendszer előnyeit. Tájékoztatási kezdeményezések kidolgozására is sor kerül továbbá azzal a céllal, hogy koordinálni lehessen az információcserét és tartós partnerségeket lehessen kialakítani azokkal a személyekkel és szervezetekkel, akik és amelyek az iTrace rendszerbe bevihető információkat tudnak generálni.
      4.3.2.   Projekttevékenységek

      E projekt keretében:

                  a)

                  A CAR személyzete tájékoztatókat tart azon vonatkozó nemzetközi konferenciákon, amelyek a hagyományos fegyverek tiltott kereskedelmének különböző aspektusaival foglalkoznak. A személyzet által tartott tájékoztatók célja az iTrace bemutatása, különös hangsúlyt helyezve a következőkre: 1. a rendszer konkrét előnyei az ENSZ cselekvési program és a fegyverkereskedelmi szerződés végrehajtásának nyomon követéséhez nyújtott segítség szempontjából; 2. hasznossága a nemzetközi segítségnyújtás és együttműködés kiemelt területeinek azonosítása szempontjából; valamint 3. hasznossága kockázatértékelési profilalkotási mechanizmusként a fegyverkiviteli engedélyek megadásával foglalkozó hatóságok számára;

                  b)

                  A CAR személyzete által tartott tájékoztatók a nemzeti kormányok és a békefenntartó műveletek számára. A személyzet által tartott tájékoztatók célja egyrészt, hogy bemutassák az iTrace-t a missziók releváns részlegeinek, másrészt, hogy ösztönözzék az olyan hivatalos információmegosztási megállapodásokat, amelyek képesek az iTrace-rendszerbe feltölthető információk gyűjtésére, harmadrészt pedig hogy segítsék a szakpolitikai döntéshozókat a nemzetközi segítségnyújtás és együttműködés kiemelt területeinek azonosításában.

            A projekt végrehajtására az iTrace-projekt teljes kétéves időtartama alatt fog sor kerülni.
      4.3.3.   A projekt eredményei

      A projekt keretében:

                  a)

                  demonstrálja az iTrace hasznosságát olyan nemzeti és nemzetközi szakpolitikai döntéshozók számára, akik a hagyományos fegyverek ellenőrzésére és a fegyverkivitel ellenőrzése vonatkozó megállapodások (az ENSZ cselekvési program, a fegyverkereskedelmi szerződés és más vonatkozó nemzetközi eszközök) végrehajtásán illetve végrehajtásának értékelésén dolgoznak;

                  b)

                  olyan releváns információkat biztosít, amelyek segítik a szakpolitikai döntéshozókat és a hagyományos fegyverek ellenőrzésével foglalkozó szakértőket a nemzetközi segítségnyújtás és együttműködés kiemelt területeinek azonosításában és az ezen fegyverek elterjedése elleni küzdelmet hatékonyan szolgáló stratégiák kidolgozásában;

                  c)

                  mélyreható információkat nyújt a fegyverkiviteli engedélyek megadásával foglalkozó hatóságok számára az iTrace-ről és annak hasznosságáról a kockázatelemzés szempontjából, valamint lehetőséget biztosít a további visszajelzésre és a rendszer javítására;

                  d)

                  lehetővé teszi a nemzeti kormányok és az ENSZ békefenntartó műveletek közötti információmegosztást, ideértve az iTrace segítségével végrehajtott adatfeldolgozást és -elemzést;

                  e)

                  tovább építi a hagyományos fegyverek ellenőrzésével foglalkozó, a hagyományos fegyverek és lőszerek illetéktelenek kezére juttatásának és tiltott kereskedelmének helyszíni kivizsgálásában részt vevő szakértők egyre bővülő hálózatát;

                  f)

                  még inkább tudatosítja a nyilvánosság körében azt, hogy a hagyományos fegyverek és lőszerek nyomon követése eszközt kínál az ENSZ cselekvési program, a fegyverkereskedelmi szerződés, továbbá más nemzetközi és regionális fegyverzet-ellenőrzési és fegyverkivitel-ellenőrzési eszközök végrehajtásához.

            4.3.4.   Projekt-végrehajtási mutatók

      A CAR személyzetének részvételével tartott legfeljebb 12, tájékoztatási céllal megrendezett konferencia. Minden konferencián sor kerül az iTrace bemutatására. A zárójelentés tartalmazni fogja a konferencia napirendjét és rövid összefoglalását.
      4.3.5.   A projekt kedvezményezettjei

      A kedvezményezettek teljes listája a fenti 4.1.5. pontban található, és az e határozatban felsorolt valamennyi projekt esetében azonos.
      4.4.   4. projekt: iTrace szakpolitikai jelentések

      4.4.1.   A projekt célja

      A projekt keretében jelentések készítése kulcsfontosságú szakpolitikai kérdésekről a helyszíni vizsgálatok során generált és az iTrace rendszerbe feltöltött adatok alapján. A jelentések célja felhívni a figyelmet nemzetközi aggodalomra okot adó, konkrét kérdésekre, többek között a hagyományos fegyverek és lőszerek tiltott kereskedelmének fontosabb mintáira, az illegálisan értékesített fegyverek és lőszerek regionális eloszlására, valamint a kiemelt nemzetközi figyelmet érdemlő területekre.
      4.4.2.   Projekttevékenységek

      Legfeljebb tíz iTrace-jelentés összeállítását, felülvizsgálatát, szerkesztését és közzétételét eredményező, mélyreható elemzés.
      4.4.3.   A projekt eredményei

      A projekt keretében:

                  a)

                  legfeljebb tíz jelentés készül, melyek mindegyike egy-egy különálló, nemzetközi aggodalomra okot adó kérdéssel foglalkozik;

                  b)

                  megküldik az iTrace keretében készült szakpolitikai jelentéseket minden uniós tagállam számára;

                  c)

                  célzott tájékoztatási stratégiát dolgoznak ki a lehető legnagyobb globális lefedettség biztosítása érdekében;

                  d)

                  biztosítják a fellépés tartós láthatóságát a szakpolitikai fórumon és a nemzetközi híradási médiában, többek között a következők révén: a tiltott fegyverekre vonatkozó, aktualitással bíró információk közzététele; szakpolitikai szempontból releváns elemzés készítése az aktuális fegyverzet-ellenőrzési folyamatok támogatása céljából, valamint a jelentések olyan módon történő elkészítése, hogy azok a lehető legnagyobb mértékben felkeltsék a nemzetközi híradási média érdeklődését.

            4.4.4.   Projekt-végrehajtási mutatók

      Legfeljebb tíz online iTrace szakpolitikai jelentés, melyek elkészítésére a javasolt fellépés időtartama alatt fog sor kerülni, és amelyeket világszerte közzétesznek.
      4.4.5.   A projekt kedvezményezettjei

      A kedvezményezettek teljes listája a fenti 4.1.5. pontban található, és az e határozatban felsorolt valamennyi projekt esetében azonos.
      5.   Helyszínek

      Az 1. projekt helyszíne az Egyesült Királyság. A projekt rögzíti, hogy a keretében elérni kívánt eredmények csak helyszíni vizsgálatok révén biztosíthatók, ezért a 2. projekt keretében a hagyományos fegyverek szakértőinek széles körét kell majd telepíteni a konfliktus által sújtott régiókba. Ezen telepítések értékelése eseti alapon fog történni, tekintettel az információk biztonságosságára, hozzáférhetőségére és rendelkezésre állására. A CAR már felvette a kapcsolatot sok érintett országgal, illetve már projekteket hajt ott végre. A 3. projekt végrehajtása nemzetközi konferenciák keretében és a nemzeti kormányokkal és érintett szervezetekkel összehangolva történik majd világszerte, a projekt lehető legnagyobb mértékű láthatóságának biztosítása érdekében. A 4. projekt megvalósítására az Egyesült Királyságban kerül sor.
      6.   Időbeli hatály

      A projektek becsült teljes időtartama 24 hónap.
      7.   Végrehajtási szerv és uniós láthatóság

      E határozat technikai végrehajtása a CAR feladata lesz. A CAR a feladatait a főképviselő irányítása mellett végzi majd.
      A CAR a fegyverzet vizsgálatával foglalkozók azon növekvő hálózatából emelkedett ki, amely 2006 óta úttörő a hagyományos fegyverek és lőszerek azonosítása és nyomon követése terén. A CAR elsősorban fegyverek helyszíni azonosításával és nyomon követésével foglalkozik. Az egyedi esetek tanulmányozására irányuló megközelítés, valamint az ennek végrehajtásához szükséges technikai kapacitás lényeges ahhoz, hogy átfogóan fel lehessen térképezni a hagyományos fegyverek illetéktelenek kezére juttatását a konfliktus sújtott országokba és országokon belül, mivel ezt a jelenséget a nemzetközi közösség jelenleg nem követi nyomon kellően. Ebből a célból a CAR olyan kis vizsgálócsoportokat küld konfliktus által sújtott területekre, melyek tagjai legalább tízéves fegyverszakértői tapasztalattal rendelkeznek, és amelyek feladata a tiltott fegyverek helyszíni vizsgálata és dokumentálása.
      A CAR 2013 májusa óta 18, konfliktustól sújtott régióba küldött személyzetet helyszíni műveletekhez, közvetlenül támogatta az ENSZ szankciókat felügyelő hét csoportját, hivatalos üléseket tartott információmegosztási megállapodások keretében két békefenntartó ENSZ-misszióval, valamint technikai segítséget nyújtott két KBVP-missziónak. Rendszeres technikai támogatást nyújtott továbbá hét nemzeti kormánynak a fegyverazonosítás- és nyomon követés vonatkozásában. Az ENSZ rendszerén kívül a CAR az egyetlen olyam szervezet, amelynek célja kizárólag a hagyományos fegyverek, lőszereik és a kapcsolódó anyagok azonosítása és nyomon követése a helyszínen az aktuális fegyveres konfliktusok során.
      A 2013. november 25-i 2013/698/KKBP határozat megbízást adott a CAR számára az iTrace megtervezésére és végrehajtására. Az iTrace a tiltott kézi- és könnyűfegyverekre, más tiltott hagyományos fegyverekre és az azokhoz tartozó lőszerekre vonatkozó, az ilyen fegyverek és lőszerek tiltott kereskedelme kockázatának csökkentését célzó globális jelentési rendszer. A projekt végrehajtói a kísérleti szakaszában (iTrace I) elsősorban a szubszaharai-afrikai tiltott fegyverek dokumentálására összpontosítottak, továbbá hangsúlyt helyeztek a Közel-Keletre (Irakra és Szíriára), és az eredményeknek az iTrace rendszerébe való bevitelére. A projekt keretében eddig több mint 200 000 eszközt dokumentáltak, köztük fegyvereket, lőszereket és kapcsolódó anyagokat, amelyek a konfliktus sújtotta régiókban fordultak elő.
      A CAR megfelelő intézkedéseket tesz annak a ténynek népszerűsítésére, hogy a projektet az Unió finanszírozta. Ezek az intézkedések az Bizottság által kidolgozott és közzétett, az Európai Unió külső tevékenységére vonatkozó kommunikációs és láthatósági kézikönyvvel összhangban kerülnek végrehajtásra.
      A CAR így biztosítani fogja az uniós hozzájárulás láthatóságát megfelelő márkaépítés és tájékoztatás útján, hangsúlyozva az Unió szerepét, biztosítva az uniós intézkedések átláthatóságát, és növelve a határozat okainak, a határozathoz nyújtott uniós támogatásnak és e támogatás eredményeinek az ismertségét. A projekt keretében készült anyagokon jól látható helyen fel kell tüntetni az Unió zászlaját, a zászló helyes használatára és reprodukciójára vonatkozó uniós iránymutatásoknak megfelelően.
      8.   Jelentéstétel

      A CAR negyedévente szöveges jelentést készít.

         (1)  A Tanács 2013/698/KKBP határozata ( 2013. november 25. ) a tiltott kézi- és könnyűfegyverekre, más tiltott hagyományos fegyverekre és mindezek lőszereire vonatkozó, az ilyen fegyverek és lőszerek tiltott kereskedelme kockázatának csökkentését célzó globális jelentési rendszer támogatásáról (HL L 320., 2013.11.30., 34. o.).


title: A Politikai és Biztonsági Bizottság ATALANTA/6/2009 határozata ( 2009. július 22. ) a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az európai uniós erők parancsnokának kinevezéséről

text:
               24.7.2009

               HU

               Az Európai Unió Hivatalos Lapja

               L 192/68

      A POLITIKAI ÉS BIZTONSÁGI BIZOTTSÁG ATALANTA/6/2009 HATÁROZATA

   (2009. július 22.)
   a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az európai uniós erők parancsnokának kinevezéséről
   (2009/559/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 25. cikke harmadik bekezdésére,
   tekintettel a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai műveletről szóló, 2008. november 10-i 2008/851/KKBP tanácsi együttes fellépésre (1) (Atalanta) és különösen annak 6. cikkének (1) bekezdésére,
   mivel:

               (1)

               A 2008/851/KKBP együttes fellépés 6. cikkének (1) bekezdése értelmében a Tanács felhatalmazta a Politikai és Biztonsági Bizottságot (PBB), hogy az európai uniós erők parancsnokának kinevezésére vonatkozóan döntéseket hozzon.

               (2)

               2009. március 17-én a PBB elfogadta az Atalanta/1/2009 határozatot (2), mellyel Juan GARAT CARAMÉ kapitányt (haditengerészet) nevezte ki az európai uniós erők parancsnokává a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez.

               (3)

               Az Európai Unió műveleti parancsnoka ajánlotta, hogy Peter BINDT sorhajóskapitányt nevezzék ki az európai uniós erők új parancsnokává a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez.

               (4)

               Az Európai Unió Katonai Bizottsága támogatta ezt a javaslatot.

               (5)

               Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 6. cikke értelmében Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában,

         A KÖVETKEZŐKÉPPEN HATÁROZOTT:
   1. cikk
   A Politikai és Biztonsági Bizottság Peter BINDT sorhajóskapitányt nevezi ki az európai uniós erők parancsnokává a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez.
   2. cikk
   Ez a határozat 2009. augusztus 13-án lép hatályba.

      Kelt Brüsszelben, 2009. július 22-én.

            a Politikai és Biztonsági Bizottság részéről

            az elnök

         O. SKOOG

      (1)  HL L 301., 2008.11.12., 33. o.

      (2)  HL L 76., 2009.3.24., 45. o.


title: A Tanács 2011/332/KKBP határozata ( 2011. június 7. ) a líbiai helyzetre tekintettel hozott korlátozó intézkedésekről szóló 2011/137/KKBP határozat módosításáról

text:
               8.6.2011

               HU

               Az Európai Unió Hivatalos Lapja

               L 149/10

         A TANÁCS 2011/332/KKBP HATÁROZATA
   (2011. június 7.)
   a líbiai helyzetre tekintettel hozott korlátozó intézkedésekről szóló 2011/137/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               A Tanács 2011. február 28-án elfogadta a líbiai helyzetre tekintettel hozott korlátozó intézkedésekről szóló 2011/137/KKBP határozatot (1).

               (2)

               A 2011/137/KKBP határozatot a kikötői hatóságok tekintetében alkalmazandó korlátozó intézkedésekre vonatkozó különleges rendelkezések figyelembevétele érdekében módosítani kell.

               (3)

               Tekintettel a líbiai helyzet súlyosságára, további szervezeteket kell felvenni a 2011/137/KKBP határozat IV. mellékletében szereplő, korlátozó intézkedések hatálya alá tartozó személyek és szervezetek jegyzékébe,

         ELFOGADTA EZT A HATÁROZATOT:
   1. cikk
   A 2011/137/KKBP határozat 6. cikke a következő bekezdéssel egészül ki:

      „2a.   A pénzeszközöknek, egyéb pénzügyi eszközöknek vagy gazdasági erőforrásoknak az (1) bekezdés b) pontjában említett személyek és szervezetek számára való rendelkezésre bocsátására vonatkozó tilalom, amennyiben az a kikötői hatóságokra vonatkozik, nem akadályozza az e határozat hatálybalépése előtt megkötött szerződések 2011. július 15-ig történő végrehajtását, kivéve a kőolajjal, a földgázzal és a finomított termékekkel kapcsolatos szerződéseket.”

   2. cikk
   Az e határozat mellékletében felsorolt szervezetet fel kell venni a 2011/137/KKBP határozat IV. mellékletében foglalt jegyzékbe.
   3. cikk
   Ez a határozat az elfogadásának napján lép hatályba.

      Kelt Brüsszelben, 2011. június 7-én.

            a Tanács részéről

            az elnök

         MARTONYI J.

      (1)  HL L 58., 2011.3.3., 53. o.

      MELLÉKLET

         A 2. cikkben említett szervezetek

                  Név

                  Azonosításra szolgáló adatok

                  Indoklás

                  A jegyzékbe vétel dátuma

                  1.

                  Tripoli kikötői hatósága

                  Kikötői hatóság: Socialist Ports Company (Tripoli kikötőjének üzemeltetése tekintetében)
                  Tel.: +218 21 43946

                  A Kadhafi-rezsim ellenőrzése alatt állnak.

                  7.06.2011

                  2.

                  Al Khums (Al Khoms) kikötői hatósága

                  Kikötői hatóság: Socialist Ports Company (Al Khums [Al Khoms] kikötőjének üzemeltetése tekintetében)
                  Tel.: +218 21 43946

                  A Kadhafi-rezsim ellenőrzése alatt állnak.

                  7.06.2011

                  3.

                  Brega kikötői hatósága

                  A Kadhafi-rezsim ellenőrzése alatt állnak.

                  7.06.2011

                  4.

                  Ras al Unuf (Ras Lanuf) kikötői hatósága

                              Kikötői hatóság: Veba Oil Operations BV

                              Cím: PO Box 690

                              Tripoli, Libya

                              Tel.: +218 21 333 0081

                  A Kadhafi-rezsim ellenőrzése alatt állnak.

                  7.06.2011

                  5.

                  Az Zaviyah (Zawia) kikötői hatósága

                  A Kadhafi-rezsim ellenőrzése alatt állnak.

                  7.06.2011

                  6.

                  Zuwarah (Zuwara) kikötői hatósága

                              Kikötői hatóság: Port Authority of Zuara

                              PO Box 648

                              Port Affairs and Marine Transport

                              Tripoli

                              Libya

                              Tel.: +218 25 25305

                  A Kadhafi-rezsim ellenőrzése alatt állnak.

                  7.06.2011


title: Az Európai Parlament határozata (2009. április 23.) az Európai Unió 2007-es pénzügyi évre szóló általános költségvetésének végrehajtására vonatkozó mentesítésről, IV. szakasz - Bíróság

text:
               26.9.2009

               HU

               Az Európai Unió Hivatalos Lapja

               L 255/74

         AZ EURÓPAI PARLAMENT HATÁROZATA
   (2009. április 23.)
   az Európai Unió 2007-es pénzügyi évre szóló általános költségvetésének végrehajtására vonatkozó mentesítésről, IV. szakasz – Bíróság
   (2009/635/EK)
   AZ EURÓPAI PARLAMENT,

               —

               tekintettel az Európai Unió 2007-es pénzügyi évre vonatkozó általános költségvetésére (1),

               —

               tekintettel az Európai Közösségek 2007-es pénzügyi évre vonatkozó végleges éves beszámolójára, 2007 – I. kötet (C6-0418/2008) (2),

               —

               tekintettel a Bíróságnak a 2007-ben elvégzett belső ellenőrzésekről a mentesítésért felelős hatóság számára készített éves jelentésére,

               —

               tekintettel a Számvevőszéknek a 2007-es pénzügyi év költségvetésének végrehajtásáról szóló éves jelentésére (3), az ellenőrzés alá vont intézmények válaszaival együtt,

               —

               tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az EK-Szerződés 248. cikke szerinti megbízhatósági nyilatkozatára (4),

               —

               tekintettel az EK-Szerződés 272. cikkének (10) bekezdésére, valamint 274., 275. és 276. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 50., 86., 145., 146. és 147. cikkére,

               —

               tekintettel eljárási szabályzatának 71. cikkére és V. mellékletére,

               —

               tekintettel a Költségvetési Ellenőrző Bizottság jelentésére (A6-0151/2009),

               1.

               mentesítést ad a Bíróság hivatalvezetője számára a Bíróság 2007-es pénzügyi évre szóló költségvetésének végrehajtására vonatkozóan;

               2.

               észrevételeit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot és az annak szerves részét képező állásfoglalást a Tanácsnak, a Bizottságnak, a Bíróságnak, a Számvevőszéknek, az európai ombudsmannak és az európai adatvédelmi biztosnak, és gondoskodjon az Európai Unió Hivatalos Lapjában való közzétételéről (L sorozat).

            az elnök

         Hans-Gert PÖTTERING

            a főtitkár

         Klaus WELLE

      (1)  HL L 77., 2007.3.16.

      (2)  HL C 287., 2008.11.10., 1. o.

      (3)  HL C 286., 2008.11.10., 1. o.

      (4)  HL C 287., 2008.11.10., 111. o.

      (5)  HL L 248., 2002.9.16., 1. o.

   AZ EURÓPAI PARLAMENT ÁLLÁSFOGLALÁSA
   (2009. április 23.)
   az Európai Unió 2007-es pénzügyi évre szóló általános költségvetésének végrehajtására vonatkozó mentesítésről szóló határozat szerves részét képező megjegyzésekkel, IV. szakasz – Bíróság
   AZ EURÓPAI PARLAMENT,

               —

               tekintettel az Európai Unió 2007-es pénzügyi évre vonatkozó általános költségvetésére (1),

               —

               tekintettel az Európai Közösségek 2007-es pénzügyi évre vonatkozó végleges éves beszámolójára, 2007 – I. kötet (C6-0418/2008) (2),

               —

               tekintettel a Bíróságnak a 2007-ben elvégzett belső ellenőrzésekről a mentesítésért felelős hatóság számára készített éves jelentésére,

               —

               tekintettel a Számvevőszéknek a 2007-es pénzügyi évre vonatkozó költségvetés végrehajtásáról szóló éves jelentésére (3), az ellenőrzés alá vont intézmények válaszaival együtt,

               —

               tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az EK-Szerződés 248. cikke szerinti megbízhatósági nyilatkozatára (4),

               —

               tekintettel az EK-Szerződés 272. cikkének (10) bekezdésére, valamint 274., 275. és 276. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 50., 86., 145., 146. és 147. cikkére,

               —

               tekintettel eljárási szabályzatának 71. cikkére és V. mellékletére,

               —

               tekintettel a Költségvetési Ellenőrző Bizottság jelentésére (A6-0151/2009),

               1.

               megjegyzi, hogy 2007-ben az Európai Bíróság összesen 275 millió EUR (2006-ban: 252 millió EUR (6)) összegű kötelezettségvállalási előirányzat felett rendelkezett, amelynek felhasználási aránya 96,84 % volt, magasabb, mint tavaly;

               2.

               örömmel állapítja meg, hogy a Bíróság 2007 júliusában a Bíróság, az Elsőfokú Bíróság és a Közszolgálati Törvényszék tagjaira és volt tagjaira vonatkozó magatartási kódexet (7) fogadott el, amely többek között arra kötelezi őket, hogy vagyonnyilatkozatot nyújtsanak be a Bíróság elnökének; ragaszkodik azonban ismételt kéréséhez, hogy az átláthatóság érdekében – noha erre nézve jelenleg nincs jogi előírás – tegyék közzé a konkrét nyilatkozatokat, például a Bíróság weboldalán; javasolja továbbá egy független ellenőrző tisztviselő kinevezését, akinek évente nyilvános jelentést kellene készítenie a beérkezett nyilatkozatokról a hiteles monitoring és ellenőrzés biztosítása érdekében;

               3.

               rámutat arra, hogy 2007-ben a tisztviselők és a szolgálatban lévő ügynökök (ideiglenes személyzet és szerződéses ügynökök) száma egy év alatt 7,9 %-kal, összesen 1 928-ra, nőtt, elsősorban Bulgária és Románia csatlakozása miatt;

               4.

               üdvözli a javulást a képzett személyzetnek az EPSO által szervezett versenyvizsgák alapján a Személyzeti Szabályzat hatálya alá tartozó felvétele, valamint az egyes álláshelyekkel (főként tolmácsok és informatikai szakemberek) kapcsolatos nehézségek leküzdése terén;

               5.

               rámutat arra, hogy 2007-es éves jelentésének 11.19 pontjában az Európai Számvevőszék a következő észrevételeket tette: „az Európai Bíróság igazgatási bizottságának a szerződéses személyzet felvételével és foglalkoztatásával kapcsolatos határozata nem határoz meg a »kisegítő feladatokat végző szerződéses személyzetre« vonatkozó kiválasztási eljárást […]. Következésképpen nincsenek az Európai Bíróság által megállapított, rövid távú szerződések alapján olyan személyzet felvételére vonatkozó normál kiválasztási eljárások, akik bizonyos, feladataik ellátására képtelen személyek helyettesítését látnák el”;

               6.

               támogatja a Számvevőszék véleményét, miszerint a kisegítő feladatokat végző szerződéses alkalmazottakra vonatkozó külön kiválasztási eljárások (például felvételi bizottságok alkalmazása) hiányában „a Bíróságnál alkalmazott rendelkezések nem biztosítják, hogy ilyen esetekben teljes mértékben teljesüljenek »az Európai Közösségek egyéb alkalmazottaira vonatkozó foglalkoztatási feltételekben« meghatározott követelmények, és hogy a nem objektív kiválasztásnak még a látszata is elkerülhető legyen”; kéri ezért, hogy alkossanak megfelelő kiválasztási eljárásokat a szerződéses személyzet ezen kategóriájára is;

               7.

               elégedettségének ad hangot azzal kapcsolatban, hogy 2007. október 1-je óta két külön igazgatási egység (egy belső ellenőrzési egység és egy ellenőrzési egység) jött létre két külön egységvezetővel, ami véget vetett annak az elmúlt években a Számvevőszék és a Parlament által egyaránt bírált helyzetnek, amikor is a belső ellenőrzési szolgálat vezetője felelt az engedélyezésre jogosult tisztviselő tevékenységének előzetes ellenőrzéséért;

               8.

               elégedetten jegyzi meg, hogy 2007. december 12-én az Európai Bíróság igazgatási bizottsága módosította a belső ellenőr működési szabályzatát azért, hogy a belső ellenőrzési egység éves munkaprogramját a szervezetet fenyegető tényleges kockázat értékelése alapján fogadják el;

               9.

               megjegyzi, hogy a tárgyi eszközök elidegenítésére vonatkozóan új eljárást vezettek be egy új, integrált irányítási és pénzügyi ellenőrzési rendszer (SAP) 2007-ben történt létrehozásával összefüggésben, amely a Sucre-Abac számviteli és menedzsment rendszer helyébe lépett 2008. január 1-jén; üdvözli, hogy az új SAP rendszert intézményközi alapon fejlesztette ki a Tanács, a Számvevőszék és a Bíróság, ami jelentős költségvetési megtakarításokat, a részt vevő intézmények számára pedig jobb hatékonyságot eredményez;

               10.

               szintén üdvözli a gyümölcsöző intézményközi együttműködést a Számvevőszékkel a képzést illetően;

               11.

               üdvözli, hogy a tárgyalásos eljárás útján odaítélt szerződések számát az odaítélt szerződések arányában a 2006. évi 34 %-ról 2007-ben 32 %-ra csökkentették (a 60 000 EUR-t meghaladó összegű szerződések esetében, a költségvetési rendelet végrehajtási szabályainak (8) módosítását követően); ösztönzi az Európai Bíróságot, hogy folytassa az ezen arány további csökkentésére irányuló erőfeszítéseit;

               12.

               megjegyzi, hogy tulajdonképpen 2006 volt az újonnan létrehozott Közszolgálati Törvényszék igazságszolgáltatási tevékenységének második éve, miután 2005 decemberében megkezdte működését, és hogy eljárási szabályzata 2007. november 1-jén lépett hatályba;

               13.

               üdvözli, hogy negyedik éve minden évben csökkent a Bíróság előtt folyó eljárások időtartama, és 2006-hoz képest majdnem 10 %-kal nőtt a befejezett ügyek száma; aggodalommal jegyzi azonban meg, hogy a folyamatban lévő ügyekben mutatkozó lemaradás mindhárom bíróság esetében nőtt, különösen az Elsőfokú Bíróságnál (12 %-os emelkedés a 2006-os 1 029 ügyről 1 154 ügyre 2007-ben);

               14.

               megérti, hogy az Elsőfokú Bíróság előtt folyamatban lévő ügyek számában bekövetkezett lényeges emelkedés oka a Bíróság elé vitt új ügyek számának növekedése, valamint a benyújtott keresetek egyre inkább bonyolult és sokszínű volta; teljes mértékben támogatja a Bíróságnak a belső szervezete és munkafolyamatai felülvizsgálatára irányuló erőfeszítéseit, hatékonyságának javítása és az ügyhátralék csökkentése érdekében;

               15.

               üdvözli a Bíróság költségvetési és pénzügyi irányításáról szóló jelentésnek a Hivatalos Lapban történő közzétételét 2007-ben (9), amely a Bíróság 2007-es beszámolójával együtt jelent meg, és amely számot ad, többek között, az előirányzatok végrehajtásának mértékéről, és összegzést nyújt az előirányzatoknak a 2007-es pénzügyi év során végrehajtott átcsoportosításairól;

               16.

               dicsérettel illeti a Bíróságot azon kialakult gyakorlata miatt, hogy tevékenységi jelentésében külön fejezetet szán a Parlament korábbi mentesítő határozataival és a Számvevőszék jelentéseivel kapcsolatban, abban az évben tett lépések ismertetésére;

               17.

               megjegyzi, hogy a költségvetési rendelet közbeszerzésre vonatkozó szabályai – az eddigi módosítások ellenére – továbbra is túlzott terheket rónak az olyan kisebb intézményekre, mint például a Bíróság, különösen a viszonylag kis összegű pályázatok vonatkozásában; felkéri a Bizottságot, hogy a költségvetési rendelet módosítására irányuló bármely jövőbeli javaslat kidolgozását megelőző előkészítő munka során folytasson széles körű konzultációt a Bíróság hivatalvezetőjével és igazgatásával annak biztosítására, hogy aggályaik teljes mértékben figyelembevételre kerüljenek a végleges tervezetben.

      (1)  HL L 77., 2007.3.16.

      (2)  HL C 287., 2008.11.10., 1. o.

      (3)  HL C 286., 2008.11.10., 1. o.

      (4)  HL C 287., 2008.11.10., 111. o.

      (5)  HL L 248., 2002.9.16., 1. o.

      (6)  2005: 232,6 millió EUR.

      (7)  HL C 223., 2007.9.22., 1. o.

      (8)  Az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendelet (HL L 357., 2002.12.31., 1. o.).

      (9)  HL C 15., 2009.1.21., 1. o.


title: 2013/285/EU: A Tanács határozata ( 2013. június 10. ) a TRIPS-megállapodás 66. cikkének (1) bekezdése alapján a legkevésbé fejlett ország tagok számára biztosított átmeneti időszak meghosszabbítására irányuló kérelem tekintetében a Kereskedelmi Világszervezet TRIPS Tanácsában képviselendő európai uniós álláspont kialakításáról

text:
               14.6.2013

               HU

               Az Európai Unió Hivatalos Lapja

               L 162/1

         A TANÁCS HATÁROZATA
   (2013. június 10.)
   a TRIPS-megállapodás 66. cikkének (1) bekezdése alapján a legkevésbé fejlett ország tagok számára biztosított átmeneti időszak meghosszabbítására irányuló kérelem tekintetében a Kereskedelmi Világszervezet TRIPS Tanácsában képviselendő európai uniós álláspont kialakításáról
   (2013/285/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 207. cikke (4) bekezdésére és 218. cikke (9) bekezdésére,
   tekintettel az Európai Bizottság javaslatára,
   mivel:

               (1)

               2012. november 5-én Haiti a legkevésbé fejlett ország tagok csoportja nevében hivatalos kérelmet nyújtott be a Kereskedelmi Világszervezet (WTO) a szellemi tulajdonjogok kereskedelmi vonatkozásairól szóló megállapodásának (a továbbiakban: a TRIPS-megállapodás) végrehajtására vonatkozó átmeneti időszak meghosszabbítására a megállapodás 66. cikkének (1) bekezdése alapján.

               (2)

               A TRIPS-tanács 2005. november 29-i határozatában elfogadott jelenlegi átmeneti időszak 2013. július 1-jén lejár.

               (3)

               A TRIPS-megállapodás 66. cikkének (1) bekezdése szerint a TRIPS-tanács „a legkevésbé fejlett ország tag indokolt kérelmére – ezt az időszakot meghosszabbíthatja”.

               (4)

               A szellemi tulajdon és védelme kulcsfontosságú a társadalmi-gazdasági növekedés előmozdításában, mint azt a miniszterek az ENSZ Gazdasági és Szociális Tanácsának éves miniszteri felülvizsgálatát előkészítő afrikai regionális ülésen, 2013 márciusában Dar es Salaam-ban elismerték, sürgetve a többek között a szellemi tulajdonra vonatkozó jogi és szakpolitikai keretek fejlesztése érdekében tett erőfeszítések megkettőzését.

               (5)

               A legkevésbé fejlett ország tagok a TRIPS-megállapodás végrehajtása terén eltérő ütemben és eltérő mértékig haladtak előre.

               (6)

               A technikai és pénzügyi segítségnyújtás, azok hatékonysága és megfelelő koordinációja fontos szerepet játszik a TRIPS-megállapodás végrehajtásában.

               (7)

               Több legkevésbé fejlett ország tag értékes előrelépést valósított meg a szellemi tulajdon terén, de továbbra is érvényes, hogy a legkevésbé fejlett ország tagoknak különleges szükségleteik és követelményeik vannak, és gazdasági, pénzügyi és közigazgatási korlátokkal küzdenek, ezért rugalmasságra és további időre van szükségük a TRIPS-megállapodás végrehajtásához.

               (8)

               Ennek megfelelően a TRIPS-megállapodás végrehajtásához a legkevésbé fejlett ország tagok számára biztosított átmeneti időszakot meg kell hosszabbítani,

         ELFOGADTA EZT A HATÁROZATOT:
   1. cikk
   (1)   A TRIPS-megállapodás 66. cikkének (1) bekezdése alapján a legkevésbé fejlett ország tagok számára biztosított átmeneti időszak meghosszabbítására irányuló kérelem tekintetében a Kereskedelmi Világszervezet TRIPS-tanácsában képviselendő európai uniós álláspont a következő: a legkevésbé fejlett ország tagok számára ne írják elő a TRIPS-megállapodás rendelkezéseinek kötelező alkalmazását – annak 3., 4. és 5. cikke kivételével – egy, a WTO tagok által egyetértésben megállapított határidő leteltéig, illetve addig az időpontig, amikor megszűnik a legkevésbé fejlett ország tagnak való minősítésük, attól függően, hogy melyik időpont következik be hamarabb.
   (2)   A meghosszabbítás időszaka alatt a legkevésbé fejlett ország tagok nem csökkenthetik a szellemi tulajdon védelmének az országukban már biztosított szintjét oly módon, hogy az a TRIPS-megállapodásban rögzített normáknál alacsonyabb legyen. Ez a határozat nem sérti a TRIPS-tanács 2002. június 27-i, a TRIPS-megállapodás 66. cikkének (1) bekezdése alapján a legkevésbé fejlett ország tagok számára gyógyszerészeti termékekre vonatkozó egyes kötelezettségek tekintetében biztosított átmeneti időszak meghosszabbításáról szóló határozatát.
   (3)   A meghosszabbítás időszaka alatt kellőképpen mérlegelni kell és meg kell vizsgálni továbbá a TRIPS-megállapodás végrehajtása tekintetében az egyes legkevésbé fejlett ország tagok eltérő szintjét, azok szükségleteit, és hogy a technikai segítségnyújtás és kapacitásépítő programok koordinációjának és értékelésének hatékonysága hogyan növelhető, elsősorban a fokozatos integráció lehetővé tétele érdekében a legközvetlenebb haszonnal kecsegtető területekre összpontosítva.
   2. cikk
   Ez a határozat az elfogadásának napján lép hatályba.

      Kelt Brüsszelben, 2013. június 10-én.

            a Tanács részéről

            az elnök

         E. GILMORE


title: 2009/104/EK: A Bizottság határozata ( 2008. november 21. ) az egyrészről az Európai Közösség és tagállamai, másrészről a Chilei Köztársaság között létrejött társulási megállapodáshoz mellékelt, a borkereskedelemről szóló megállapodás V. függelékének módosítására vonatkozó megállapodásnak az Európai Közösség és a Chilei Köztársaság között levélváltás formájában történő megkötéséről

text:
               6.2.2009

               HU

               Az Európai Unió Hivatalos Lapja

               L 37/8

         A BIZOTTSÁG HATÁROZATA
   (2008. november 21.)
   az egyrészről az Európai Közösség és tagállamai, másrészről a Chilei Köztársaság között létrejött társulási megállapodáshoz mellékelt, a borkereskedelemről szóló megállapodás V. függelékének módosítására vonatkozó megállapodásnak az Európai Közösség és a Chilei Köztársaság között levélváltás formájában történő megkötéséről
   (2009/104/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az egyrészről az Európai Közösség és tagállamai, másrészről a Chilei Köztársaság közötti társulás létrehozásáról szóló megállapodás aláírásáról és egyes rendelkezéseinek ideiglenes alkalmazásáról szóló, 2002. november 18-i 2002/979/EK tanácsi határozatra (1) és különösen annak 5. cikke (1) bekezdésére,
   mivel:

               (1)

               Az egyrészről az Európai Közösség és tagállamai, másrészről a Chilei Köztársaság között létrejött társulási megállapodáshoz mellékelt, a borkereskedelemről szóló megállapodás (a továbbiakban: a borkereskedelemről szóló megállapodás) 18. cikkének megfelelően a Chilei Köztársaság 2006. október 11-én tájékoztatást kapott a Közösségben engedélyezett új borászati eljárásokról.

               (2)

               Figyelemmel az EU–Chile vegyes bizottság harmadik, 2008. január 10-i, Santiago de Chile-i ülésének következtetéseire, módosítani kell a borkereskedelemről szóló megállapodás V. függelékét a Közösségben engedélyezett új borászati eljárások hozzáadása érdekében.

               (3)

               Ennek megfelelően a Közösség és a Chilei Köztársaság a borkereskedelemről szóló megállapodás 29. cikkének (2) bekezdésével összhangban tárgyalt az V. függeléket módosító, levélváltás formájában megkötendő megállapodásról.

               (4)

               A levélváltást ezért jóvá kell hagyni.

               (5)

               Az e határozatban előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,

         A KÖVETKEZŐKÉPPEN HATÁROZOTT:
   1. cikk
   A Közösség nevében jóváhagyásra kerül az egyrészről az Európai Közösség és tagállamai, másrészről a Chilei Köztársaság között létrejött társulási megállapodáshoz mellékelt, a borkereskedelemről szóló megállapodás V. függelékét módosító, az Európai Közösség és a Chilei Köztársaság között levélváltás formájában létrejött megállapodás.
   A megállapodás szövegét csatolták e határozathoz.
   2. cikk
   A mezőgazdasági és vidékfejlesztési biztos felhatalmazást kap a levélváltás Közösséget jogilag kötelező hatályú aláírására.

      Kelt Brüsszelben, 2008. november 21-én.

            a Bizottság részéről

         Mariann FISCHER BOEL

            a Bizottság tagja

      (1)  HL L 352., 2002.12.30., 1. o.
    ---documentbreak---

               6.2.2009

               HU

               Az Európai Unió Hivatalos Lapja

               L 37/9

         MEGÁLLAPODÁS LEVÉLVÁLTÁS FORMÁJÁBAN
   az Európai Közösség és a Chilei Köztársaság között az egyrészről az Európai Közösség és tagállamai, másrészről a Chilei Köztársaság között létrejött társulási megállapodáshoz mellékelt, a borkereskedelemről szóló megállapodás V. függelékének módosításáról
   Brüsszel, 2009. január 4.
   Tisztelt Uram!
   Megtiszteltetés hivatkoznom az egyrészről az Európai Közösség és tagállamai, másrészről a Chilei Köztársaság közötti társulási megállapodásban foglalt, a borkereskedelemről szóló, 2002. november 18-i megállapodás 29. cikkének (2) bekezdésére, amely szerint a szerződő felek közös megegyezéssel módosíthatják ezen megállapodás függelékeit.
   A Közösségben engedélyezett új borászati eljárások hozzáadása, illetve azok módosítása miatt, amelyekről az Ön országának hatóságai 2006. október 11-én tájékoztatást kaptak, valamint az EU–Chile vegyes bizottság harmadik, 2008. január 10-én Santiago de Chilében tartott ülésének következtetései alapján a borkereskedelemről szóló megállapodás V. függelékének 2. pontját (Borászati eljárások és kezelések és termékjellemzők) módosítani kell.
   Ezért megtiszteltetés számomra, hogy javasolhatom a borkereskedelemről szóló megállapodás V. függeléke 2. pontjának a mellékelt szöveggel történő felváltását, az e levélben foglaltakkal való egyetértés megerősítését tartalmazó válasz időpontjától kezdődő hatállyal.
   Lekötelezne, ha megerősítené azt, hogy kormánya egyetért e levél tartalmával.
   Kérem, fogadja megkülönböztetett nagyrabecsülésem kifejezését.

         az Európai Közösség részéről

      Mariann FISCHER BOEL

   Brüsszel, 2009. január 8.
   Tisztelt Asszonyom!
   Megtiszteltetés számomra, hogy igazolhatom január 4-i levelének kézhezvételét, amely a következőképpen szól:

      „Megtiszteltetés hivatkoznom az egyrészről az Európai Közösség és tagállamai, másrészről a Chilei Köztársaság közötti társulási megállapodásban foglalt, a borkereskedelemről szóló, 2002. november 18-i megállapodás 29. cikkének (2) bekezdésére, amely szerint a szerződő felek közös megegyezéssel módosíthatják ezen megállapodás függelékeit.
      A Közösségben engedélyezett új borászati eljárások hozzáadása és azok módosítása miatt, amelyekről az Ön országának hatóságai 2006. október 11-én tájékoztatást kaptak, valamint az EU–Chile vegyes bizottság harmadik, 2008. január 10-én Santiago de Chilében tartott ülésének következtetései alapján a borkereskedelemről szóló megállapodás V. függelékének 2. pontját (Borászati eljárások és kezelések és termékjellemzők) módosítani kell.
      Ezért megtiszteltetés számomra, hogy javasolhatom a borkereskedelemről szóló megállapodás V. függeléke 2. pontjának a mellékelt szöveggel történő felváltását, az e levélben foglaltakkal való egyetértés megerősítését tartalmazó válasz időpontjától kezdődő hatállyal.
      Lekötelezne, ha megerősítené azt, hogy kormánya egyetért-e az e levélben foglaltakkal.”

   Örömmel tudatom Önnel, hogy a Chilei Köztársaság egyetért a fenti levél tartalmával.
   Kérem, Asszonyom, fogadja megkülönböztetett nagyrabecsülésem kifejezését.

         a Chilei Köztársaság nevében

      Juan SALAZAR SPARKS

   MELLÉKLET
   A borkereskedelemről szóló megállapodás V. függeléke 2. pontjának helyébe a következő szöveg lép:

                  „2.

                  A Közösségből származó borok vonatkozásában az alábbi korlátozásokkal, vagy – ezek hiányában – a közösségi szabályokban megállapított feltételek szerint engedélyezett borászati eljárások és kezelések jegyzéke:

                              1)

                              Argon, nitrogén vagy oxigén felhasználásával végzett levegőztetés vagy buborékoltatás

                              2)

                              Hőkezelés

                              3)

                              Friss, jó állapotú és hígítatlan seprő használata száraz borokban, amely a száraz bor legutóbbi borkészítéséből származó élesztőt tartalmaz

                              4)

                              Centrifugálás és szűrés semleges szűrőközegekkel vagy azok nélkül, azzal a feltétellel, hogy az így kezelt termékekben nem marad vissza nemkívánatos maradvány

                              5)

                              Borélesztők használata a bor előállításához

                              6)

                              Élesztősejtfal-készítmény használata

                              7)

                              Polivinil-polipirrolidon használata

                              8)

                              Tejsavbaktériumok használata borszuszpenzióban

                              9)

                              Az alábbi anyagok közül egy vagy több hozzáadása az élesztők szaporodásának elősegítésére:

                                          i.

                                          az alábbiak hozzáadása:

                                                      —

                                                      diammónium-foszfát vagy ammónium-szulfát

                                                      —

                                                      ammónium-szulfit vagy ammónium-biszulfit

                                          ii.

                                          tiamin-hidroklorid hozzáadása

                              10)

                              Szén-dioxid, argon vagy nitrogén használata, akár önmagában, akár kombináltan, kizárólag semleges atmoszféra létrehozása és a termék levegőtől védett kezelése érdekében

                              11)

                              Szén-dioxid hozzáadása

                              12)

                              Kén-dioxid, kálium-biszulfit vagy kálium-metabiszulfit használata, amelyet kálium-diszulfitnak vagy kálium-piroszulfátnak is nevezhetnek

                              13)

                              Szorbinsav vagy kálium-szorbát hozzáadása

                              14)

                              L-aszkorbinsav hozzáadása

                              15)

                              Citromsav hozzáadása a bor stabilizálásának céljából, feltéve, hogy a kezelt borban kialakult végleges citromsavtartalom nem haladja meg a literenkénti 1 grammot

                              16)

                              Borkősav használata a savtartalom növelésére, feltéve, hogy a bor borkősavban kifejezett eredeti savtartalma nem emelkedik literenként 2,5 grammnál nagyobb mértékben

                              17)

                              Az alábbi anyagok közül egy vagy több használata savtompítás céljából:

                                          —

                                          semleges kálium-tartarát

                                          —

                                          kálium-bikarbonát

                                          —

                                          kalcium-karbonát, amely kis mennyiségekben tartalmazhatja a L (+) borkősav és az L (–) almasav kettős kalciumsóját

                                          —

                                          a borkősav és a kalcium-karbonát egyenlő arányú, finoman porított homogén keveréke

                                          —

                                          kalcium-tartarát vagy borkősav

                              18)

                              Derítés az alábbi, borászati felhasználásra alkalmas anyagok közül egy vagy több alkalmazásával:

                                          —

                                          étkezési zselatin

                                          —

                                          növényi eredetű fehérjék

                                          —

                                          bentonit

                                          —

                                          vizahólyag

                                          —

                                          kazein és kálium-kazeinát

                                          —

                                          tojásalbumin, tejalbumin

                                          —

                                          kaolin

                                          —

                                          pektolitikus enzimek

                                          —

                                          szilícium-dioxid, gél vagy kolloid oldat formájában

                                          —

                                          tannin

                                          —

                                          beta-glükanáz enzimes készítményei

                              19)

                              Tannin hozzáadása

                              20)

                              A még erjedésben levő must és újbor kezelése borászati célokat szolgáló faszénnel, bizonyos határokon belül

                              21)

                              Az alábbi kezelések:

                                          —

                                          fehérborok és rozék kezelése kálium-ferrocianiddal,

                                          —

                                          vörösborok kezelése kálium-ferrocianiddal vagy kalcium-fitáttal, feltéve, hogy az így kezelt bor tartalmaz maradék vasat

                              22)

                              Metaborkősav hozzáadása

                              23)

                              Gumiarábikum használata az erjedés befejeződése után

                              24)

                              A DL-borkősavnak (más néven racémsav) vagy semleges káliumsójának a felesleges kalcium kicsapódásának elősegítésére való használata

                              25)

                              A következő anyagok használata palackos erjesztésű, degorzsálással seprőtelenített pezsgő készítéséhez:

                                          —

                                          kalcium-alginát, vagy

                                          —

                                          kálium-alginát

                              26)

                              Réz-szulfát használata

                              27)

                              Kálium-bitartarát vagy kalcium-tartarát hozzáadása a borkő kicsapódásának elősegítésére

                              28)

                              Karamell hozzáadása a likőrborok színének intenzívebbé tételére

                              29)

                              Kalcium-szulfát használata bizonyos minőségű, meghatározott termőterületről származó likőrborok előállítására

                              30)

                              Az Aleppo fenyő gyantájának használata »retsina« asztali bor előállításához, csak Görögországban, és a közösségi előírásokban megállapított feltételek szerint

                              31)

                              Lizozim hozzáadása

                              32)

                              Elektrodialízis a borkőkiválás megakadályozása érdekében

                              33)

                              Ureáz használata a bor karbamid-tartalmának csökkentése érdekében

                              34)

                              Szőlőmust vagy finomított szőlőmustsűrítmény hozzáadása a bor édesítése céljából, a közösségi előírásokban megállapított feltételek szerint

                              35)

                              Részleges koncentráció fizikai eljárással, a fordított ozmózist is ideértve, a szőlőmust vagy a bor természetes alkoholtartalmának fokozására

                              36)

                              Szacharóz, szőlőmustsűrítmény vagy finomított szőlőmustsűrítmény hozzáadása a borszőlő, a szőlőmust, illetve a bor természetes alkoholtartalmának fokozására, a közösségi előírásoknak megfelelően

                              37)

                              Borból vagy aszalt szőlőből készült párlat, illetve borászati eredetű semleges alkohol hozzáadása likőrbor előállítása céljából

                              38)

                              L-aszkorbinsav hozzáadása, bizonyos határokon belül

                              39)

                              Dimetil-dikarbonát hozzáadása a borhoz, annak mikrobiológiai stabilizálására, bizonyos határokig és a később meghatározandó feltételek szerint

                              40)

                              Mannoprotein alapú élesztő hozzáadása, a borban a borkő és a fehérje stabilizálása érdekében

                              41)

                              Tölgyfadarabok alkalmazása a bor előállítása során”